Document ID: 31997D0819

RÅDETS AFGØRELSE af 28. november 1997 om iværksættelse af fælles aktion 96/588/FUSP vedrørende personelminer med henblik på at bidrage til finansieringen af visse programmer under SADC og IRKK (97/819/FUSP)
RÅDET FOR DEN EUROPÆISKE UNION HAR -
under henvisning til traktaten om Den Europæiske Union, særlig artikel J.3 og J.11,
under henvisning til fælles aktion 96/588/FUSP af 1. oktober 1996 vedtaget af Rådet på grundlag af artikel J.3 i traktaten om Den Europæiske Union, vedrørende personelminer (1), og
ud fra følgende betragtning:
i henhold til de særlige aktioner, der er fastsat i den fælles aktions artikel 8, til støtte for Unionens prioriterede indsats for ofrene for personelminer, bør der ydes et bidrag til finansiering af det regionale minerydningsprogram under »Southern Africa Development Conference« (SADC) og til Den Internationale Røde Kors Komités (IRKK) programmer i det tidligere Jugoslavien og i Irak -
TRUFFET FØLGENDE AFGØRELSE:
Artikel 1
1. Følgende initiativer kan komme i betragtning til finansiering under den fælles aktion 96/588/FUSP:
- SADC's regionale minerydningsprogram med et beløb på 2,07 mio. ECU, og
- IRKK's »Mines Awareness Programme« i det tidligere Jugoslavien samt rehabiliteringsprogrammet for ofre, der er blevet handicappet af miner i Irak, med et beløb på 1,43 mio. ECU.
Udgifterne kan dækkes fra 1. juli 1997.
2. De udgifter, der finansieres ved de i stk. 1 fastsatte beløb, forvaltes under iagttagelse af de EF-procedurer og -regler, der finder anvendelse på budgetområdet.
Artikel 2
Denne afgørelse træder i kraft på dagen for dens vedtagelse.
Den offentliggøres i Tidende.
Udfærdiget i Bruxelles, den 28. november 1997.

Labels: 13
5